# Baix sòrab

El baix sòrab (dolnoserbski) és un dels dos dialectes principals del sòrab, concretament el que utilitzen uns 15.000 parlants, a l'entorn de la ciutat de Cottbus, a Brandenburg. En aquesta zona la senyalització és bilingüe i hi ha un institut d'ensenyament secundari en sòrab.

## Fonologia

La fonologia de baix sòrab s'ha vist molt influenciada per contacte amb l'alemany, sobretot a Cottbus i pobles més grans. Per exemple, la pronunciació influenciada per l'alemany tendeix a tenir una uvular fricativa [ʁ] en lloc de la vibrant alveolar [r], i una "clara" [l] que no és especialment palatalitzada en lloc de [lʲ]. A les aldees i zones rurals la influència alemanya és menys marcada, i la pronunciació és més "típicament eslava".

### Consonants

Els fonemes consonants en baix sòrab són
| | Bilabial | Labiodental | Dental | Alveolar | Alveolo-palatal | Postalveolar | Palatal | Velar | Glotal |
| Oclusiva | p b pʲ bʲ | | t d | | | | | k ɡ kʲ ɡʲ | |
| Africada | | | | ts | tɕ dʑ | tʃ dʒ | | | |
| Nasal | m mʲ | | n | | nʲ | | | | |
| Fricativa | | f v fʲ vʲ | | s z | ɕ ʑ | ʃ ʒ | | x | h |
| Aproximant | | | | r rʲ | | | j | | |
| Lateral aproximant | | | | | lʲ | | | | |
El baix sòrab té l'ensordiment final i fonació assimilativa regressiva:
* /dub/ "roure" es pronuncia [dup]
* /susedka/ "veïna" es pronuncia [susetka]
* /litsba/ "nombre" es pronuncia [lidzba]
La fricativa postalveolar /ʃ/ és assimilada a [ɕ] abans de /tɕ/:
* /ʃtɕit/ "protecció" es pronuncia [ɕtɕit]

### Vocals

Els fonemes vocals són:
| Monoftongs | Anterior | Central | Posterior |
| Tancada | i | ɨ | u |
| Semioberta | ɛ | | ɔ |
| Oberta | a | a | a |
| Diftongs | Centrat | Acabat en /j/ | Acabat en /w/ |
| Tancant | iɪ | ij ɨj uj | iw ɨw uw |
| Centrant | | ej ɔj | ɛw ow |
| Obrint | | aj | aw |

### Accent prosòdic

L'accent prosòdic en baix sòrab normalment cau en la primera síl·laba de la paraula
* Łužyca /ˈvuʒɨtsa/ "Lusàcia"
* pśijaśel /ˈpɕijaɕɛlʲ/ "amic"
* Chóśebuz /ˈxɨɕɛbus/ "Cottbus"
En manlleus, l'accent pot caure en qualsevol de les tres últimes síl·labes:
* internat /intɛrˈnat/ "internat"
* kontrola /kɔnˈtrɔlʲa/ "control"
* september /sɛpˈtɛmbɛr/ "Setembre"
* policija /pɔˈlʲitsija/ "policia"
* organizacija /ɔrɡanʲiˈzatsija/ "organització"

## Ortografia

L'alfabet sòrab es basa en l'alfabet llatí, però utilitza signes diacrítics com l'accent agut i l'anticircumflex. L'estàndard de codificació de caràcters per a l'alfabet baix sòrab és ISO 8859-2 (Llatí-2).
Alfabet del baix sòrab :
| a | b | c | č | ć | d | e | ě | f | g | h | ch | i | j | k | ł | l | m | n | ń | o | p | r | ŕ | s | š | ś | t | u | w | y | z | ž | ź |
| A | B | C | Č | - | D | E | - | F | G | H | Ch | I | J | K | Ł | L | M | N | - | O | P | R | - | S | Š | Ś | T | U | W | Y | Z | Ž | Ź |

## Situació actual

Des del 16 de setembre de 1998, quan Alemanya va ratificar la Carta Europea de les Llengües Regionals o Minoritàries, la varietat baix sòrab és reconeguda com a llengua literària. Estudis realitzats a la Baixa Lusàcia entre 1993 i 1995 a diversos pobles per a veure quants parlants hi quedaven van donar com a resultat:
* Dissen/Dešno: 28,9% parlants
* Fehrow/Prjawoz: 25,7% parlants
* Neuendorf/Nowa Wjas,: 23,5% parlants
* Müschen/Myšyn: 21,4% parlants
* Preilack/Pśiłuk: 20,3% parlants
* Guhrow/Gory: 19,4% parlants
* Jänschwalde/Janšojce: 18,9% parlants
* Babow/Bobow: 16,6% parlants
* Tauer/Turjej: 16,3% parlants
* Drehnow/Drjenow: 16,0% parlants
* Döbbrick/Depsk, actualment part de Cottbus: 15,4% parlants
* Merzdorf/Žylowk, actualment part de Cottbus: 5,7% parlants
Segons el cens lingüístic d'1 de desembre de 1900 al cercle de Cottbus (Província de Brandenburg) el 55,8% de la població parlava sòrab. Avui dia només el parlen entre 7.000 i 10.000 persones, sobretot de les generacions més grans.
Percentatge d'utilització als diferents cercles :
| Landkreis | Calau | Cottbus | Guben | Luckau | Lübben | Sorau | Spremberg |
| 1843 | 30,8 | 71,1 | 1,1 | 0,05 | 3,6 | 5,4 | 64 |
| 1900 | 3,5 | 56 | 1,2 | 0 | 0,2 | 0,1 | 4 |

## Educació

Antigament l'educació en sòrab es limitava a l'educació religiosa com a mitjà per a preparar l'ensenyament en alemany. Durant el Tercer Reich el baix sòrab estava prohibit en tots els àmbits de la vida, ja sigui al carrer, a les escoles o a les fires. Des de 1945, l'estatut del baix sòrab, tot i que reconegut a la constitució de la República Democràtica Alemanya, encara es considerava com a molt ambigu, ja que el preveien com una cosa amb vida artificial. Des de l'any 1952, però, la situació canvià i la legislació té com a prioritat garantir-ne l'educació. Així, l'estat va construir escoles on es feia l'ensenyament en baix sòrab. Durant el curs escolar 1954/55 existien 22 escoles de Tipus B, i es considerava transformar les escoles de Döbbrick, Dissen i Drachhausen en tipus A. El 1952 també es va fundar l'escola Marjana Domaškojc. Les escoles en baix sòrab es van distribuir de la següent manera:
* Cercle de Cottbus = 19 escoles (+ 1 superior)
* Cercle de Calau = 1 escola
* Cercle de Forst = 1
* Cercle de Guben = 1
Tot i la baixa taxa de natalitat actual, el nombre d'estudiants que participen en el sistema educatiu en sòrab a Brandenburg és alt. Amb el nou projecte Witaj, que es va introduir a Cottbus per primera vegada el 1998, és possible fer immersió lingüística en baix sòrab als nens de llar d'infants, opció que en l'actualitat es practica en 30 escoles.

## Enllaços externs

* Informació sobre Baix sòrab a la XV edició de l'Ethnologue, amb el codi “dsb” (anglès)
* (alemany)(baix sòrab) Programa de ràdio en baix sòrab (RealAudio)

### Diccionaris
#### Alemany–Baix Sòrab

* (alemany)(baix sòrab) a dolnoserbski.de Arxivat 2012-01-19 a Wayback Machine.
* (alemany)(baix sòrab) a Korpus GENIE

#### Baix Sòrab-Alemany

* (alemany)(baix sòrab) Lexikalische Übungen Arxivat 2012-02-25 a Wayback Machine.